b'\n_START_ARTICLE_\nHNK Zrinski Tuzla\n_START_SECTION_\nPovijest\n_START_PARAGRAPH_\nOsnovan je 1913. godine kao najstariji tuzlanski nogometni klub._NEWLINE_U Kraljevini SHS hrvatski domoljubi obnovili su rad kluba 1919. godine. U me\xc4\x91uratnom je razdoblju neprekidno bio dijelom \xc5\xa1portske pozornice grada Tuzle. Ispo\xc4\x8detka je Zrinski primao samo hrvatsku mlade\xc5\xbe, a poslije su primali i igra\xc4\x8de drugih nacionalnosti. Do 1928. godine utakmice je igrao na \xe2\x80\x9ePranji\xc4\x87a igrali\xc5\xa1tu". Nalazilo se blizu sada\xc5\xa1nje O\xc5\xa0 Albin Herljevi\xc4\x87" u Tuzli. Poslije je HNK Zrinski sagradio vlastito igrali\xc5\xa1te, uz pomo\xc4\x87 klupskog predsjednika, trgovca drvom, Kalmana Liske. Novo je igrali\xc5\xa1te imalo tribine i nalazlo se na putu za Solinu kod Br\xc4\x8danske malte, na mjestu gdje je danas tehni\xc4\x8dki pregled vozila. Sve do izbijanja drugog svjetskog rata to je bio slu\xc5\xbebeni nogometni teren u Tuzli. Dresovi su se sastojali od zeleno-bijele majice, bijelih ga\xc4\x87ica i bijelih \xc4\x8darapa sa zelenim prugama._NEWLINE_Klub je imao uz nogometne i druge sekcije, poput atletske, boksa\xc4\x8dke, pliva\xc4\x8dke, skija\xc5\xa1ke i tambura\xc5\xa1ke. Njegovao je i dru\xc5\xa1tveni \xc5\xbeivot se su svake subote u Hrvatskom domu prire\xc4\x91ivane \xc4\x8dajanke (igranke), jednom godi\xc5\xa1nje bila je tzv. \xe2\x80\x9eZeleno-bijela reduta". O pokladama izvodio se po gradu maskenbal s povorkama sastavljenim od maskiranih osoba._NEWLINE_Zavr\xc5\xa1etkom Drugog svjetskog rata prestaje sa radom zbog prisile tada\xc5\xa1njih komunisti\xc4\x8dkih vlasti. Ponovno je oformljen nakon rata u BiH. 1997. u tre\xc4\x87oj \xc5\xbeupanijskoj ligi TP\xc5\xbd, Zrinski je bio 5. od 18. klubova._NEWLINE_Nakon nekoliko sezona uga\xc5\xa1en je, prije desetak godina. Nakon osamostaljenja BiH pri Zrinskom je djelovala i ko\xc5\xa1arka\xc5\xa1ka sekcija, KK Zrinski koja je igrala u najja\xc4\x8doj ligi u BiH, te mu\xc5\xa1ka rukometna sekcija RK Zrinski koja se natjecala skupa s mjesnim rivalom Slobodom te stolnoteniska sekcija, STK Zrinski. 1995. godine Zrinski je gostovao kod splitskog Hajduka u Splitu._NEWLINE_O\xc5\xbeivljavanje kluba i\xc5\xa1lo je i uz posredstvo sportskog magazina \xe2\x80\x9cBH Tempo 09\xe2\x80\x9d pa je Zrinski kasnog prolje\xc4\x87a 2011. nastupao pod imenom HNK \xe2\x80\x9cZrinski \xe2\x80\x93 BH Tempo 09\xe2\x80\x9d. Klub je tad trenirao Slobodan Mitrovi\xc4\x87. 2011. je klub reorganiziran, ponajvi\xc5\xa1em zaslugom mladih entuzijasta koji su okupili mno\xc5\xa1tvo svojih vr\xc5\xa1njaka, tako\xc4\x91er zaljubljenih u nogomet, vo\xc4\x91eni razmi\xc5\xa1ljanjem da je bolje baviti se \xc5\xa1portom, nego vrijeme tratiti na nezdravim mjestima. Glavni inicijator i predsjednik Hrvatskog nogometnog kluba \xe2\x80\x9eZrinski\xe2\x80\x9d iz Tuzle je Goran Dragi\xc4\x8devi\xc4\x87. Iste 2011. godine uklju\xc4\x8dio se u natjecanje u 3. \xc5\xbeupanijskoj ligi T\xc5\xbd Istok._NEWLINE_Kolovoza 2011. dobili su pokrovitelja NLB Tuzlanska banka Tuzla te su ponijeli ime "Zrinski - NLB Tuzlanska banka Tuzla". JU "Gradski stadion Tu\xc5\xa1anj\xe2\x80\x9d iza\xc5\xa1la je klubu u susret kada je u pitanju trena\xc5\xbeni proces i uspostavili su suradnju s omladinskim pogonom tuzlanske Slobode._NEWLINE_Od po\xc4\x8detka natjecateljske sezone u III. NL T\xc5\xbd Istok 2011/2012. djelovali su u turbulentnim okolnostima. Posljedica je \xc5\xa1to oni koji su morali materijalno i financijski poduprijeti Zrinskog nisu to u\xc4\x8dinili, \xc5\xa1to se odnosi na NS op\xc4\x87ine Tuzla, ostale \xc5\xbeupanijske i op\xc4\x87inske organizacije zadu\xc5\xbeene za unapre\xc4\x91enje \xc5\xa1porta i dru\xc5\xa1tveno politi\xc4\x8dke organizacije. Po\xc5\xa1teno, ali neiskusno i mlado klupsko vodstvo prepustili su na milost i nemilost da se sami nose s problemima, gotovo slave\xc4\x87i nad njihovim mukama. Slu\xc4\x8daj Zrinskog ponovio se i sa ostalim \xc5\xa1portskim kolektivima u gradu. Klub su financirali \xc4\x8dlanovi i igra\xc4\x8di kluba svojim d\xc5\xbeeparcem. Jesenji dio lige Zrinski je igrao bez trenera. U zimskoj stanci trenirao ih je dugogodi\xc5\xa1nji igra\xc4\x8d postratnog HNK Zrinski Tuzla Jasminko Tufek\xc4\x8di\xc4\x87, \xc5\xa1to se pozitivno odrazilo na klub, no zbog nezadovoljstva stanjem u kojemu se klub nalazi, ne zbog odnosa u klubu, nego zbog odnosa \xc5\xbeupanijskih organizacija prema klubu, trener je oti\xc5\xa1ao, \xc5\xa1to se odrazilo na rezultate. Zbog sveukupne lo\xc5\xa1e situacije klub je bio pred ponovnim ga\xc5\xa1enjem i nastojalo se sezonu dostojno privesti kraju._NEWLINE_Na osnovu rje\xc5\xa1enja Ministarstva pravosu\xc4\x91a i uprave Tuzlanske \xc5\xbeupanije od 3. travnja 2012., istog dana je upisan u Registar udru\xc5\xbeenja Tuzlanske \xc5\xbeupanije, u knjigu II pod rednim brojem 580/12 Hrvatski nogometni klub "Zrinski", skra\xc4\x87ena naziva HNK "Zrinski", sa sjedi\xc5\xa1tem u Tuzli, Rudarska br. 11. Predsjednik je Goran Dragi\xc4\x8devi\xc4\x87, a direktor Kemal Dervoz.'